মণিপুরে অসম রাইফেলসের গাড়িতে হামলা! গ্রেফতার ২

ওয়েব ডেস্ক : শনিবার ফের উত্তপ্ত হয়ে উঠেছিল মণিপুর (Manipur)। অসম রাইফেলসের গাড়িতে হামলার অভিযোগ উঠেছিল একদল অস্ত্রধারী যুবকদের বিরুদ্ধে। ঘটনায় দুই জওয়ান প্রাণ হারিয়েছিলেন। গুরুতর আহত হয়েছিলেন আরও পাঁচ জন। সেই ঘটনার ২৪ ঘন্টার মধ্যে দুই সন্দেহভাজনকে আটক করল পুলিশ (Police)। বাজেয়াপ্ত করা হয়েছে একটি গাড়িও।

এ নিয়ে পুলিশের তরফে একটি বিবৃতি দেওয়া হয়েছে। জানানো হয়েছে, ঘটনায় সন্দেহভাজনদের জিজ্ঞাসাবাদ করা হচ্ছে। আর ঘটনাস্থল থেকে কয়েককিলোমিটার দুর ইম্ফলের মুটুম ই‌য়াংবি থেকে হামলায় ব্যবহৃত গাড়িটিকেও বাজেয়াপ্ত করা হয়েছে। সেই গাড়ির একাধিক মালিককেও শণাক্ত করেছে পুলিশ।

আরও খবর : তামিলনাড়ুতে তৈরি হচ্ছে উন্নতমানের জাহাজ নির্মাণ কেন্দ্র!

জানা গিয়েছে, শনিবার একটি ট্রাকে করে রাজধানী ইম্ফলের (Imphal) পাতসোই কোম্পানির ঘাঁটি থেকে বিষ্ণুপুর জেলা সদরের নাম্বোল ঘাঁটির দিকে যাচ্ছিল অসম রাইফেলসের (Assam Rifles) জওয়ানরা। সেই সময় তাঁদের উপর একদল অস্ত্রধারী যুবকরা হামলা চালায় বলে অভিযোগ। তাতে শহিদ হন নায়েব সুবেদার শ্যাম গুরুং এবং রাইফেলম্যান রঞ্জিত সিং কাশ্যপ। আহত হয়েছিলেন আরও পাঁচ জন। সেই ঘটনায় এবার দু’জন সন্দেহভাজনকে গ্রেফতার করল পুলিশ।

প্রসঙ্গত, যে রাস্তার উপর এই হামলা হয়েছে, সম্প্রতি রাস্তা দিয়েই গিয়েছিলেন প্রধানমন্ত্রী নরেন্দ্র মোদি। তার এক সপ্তাহের মধ্যে এমন ঘটনায় নড়েচড়ে বসেছে প্রশাসন। হামলার পরেই ঘটনাস্থলে বিশাল বাহিনী পাঠানো হয়। এর পরেই শীর্ষ আধিকারিক এবং ঊর্ধ্বতন পুলিশকর্তার সঙ্গে বৈঠক করেন রাজ্যপাল অজয় কুমার ভল্লা। তার পরেই তদন্তে নেমে সন্দেহভাজনদের আটক করে পুলিশ। বাজেয়াপ্ত করা হয় হামলায় ব্যবহৃত গাড়িও।